別蔣穎叔
作者：黄庭堅
朝代：宋

paragraphs: 金城千里要人豪，理君亂絲須孟勞。
文星合在天東壁，清都紫微醉雲璈。
荆溪居士傲軒冕，胸吞雲夢如秋毫。
三品衣魚人仰首，不見全牛可下刀。
秦川渭水森長戟，方壺蓬萊冠巨鼇。
萬釘寶带琱狨席，獻納論思近赭袍。
連營貔虎湛如水，開盡西河擁節旄。
何時出入諸公間，淮湖閱船今二毛。
鑿渠决策與天合，支祈窘束縮怒濤。
衣食京師看上計，陛下文武收英髦。
春風淮月動清鑒，白拂羽扇隨輕舠。
下榻見賢傾禮數，後車載士回風騷。
斲鼻于郢，觀魚于濠。
小夫閱人蓋多矣，幾成季咸三見逃。